Kristian Jensen (V), 2000-11-29:
Jeg vil gerne starte med på alle forslagsstillernes vegne at sige tak for de mange positive kommentarer, der er kommet til forslaget.
Det glæder mig, at andre end os, der har lavet forslaget, kan se problematikken i det.
Det glæder mig også, at der er så mange, der har sagt, at de gerne vil se på det i bredere sammenhæng, for ud over de eksempler, der konkret er fremhævet i bemærkningerne, er vi siden udarbejdelsen af forslaget også blevet gjort opmærksom på det, hr. Ole Sohn var inde på omkring domsmænd, men jeg kunne ligeledes nævne aldersgrænsen for nævninge, aldersgrænsen for deltagelse i skatteankenævn m.v.
Det er alt sammen noget, som jeg håber vi kan kigge på under udvalgsarbejdet, og derfor har hr. Flemming Hansen også fuldstændig ret i, at dette forslag er fremsat i beslutningsforslagsformen for at sikre, at der bliver lejlighed til ikke alene fra regeringens side, men så sandelig også fra os i oppositionen og os, der er forslagsstillere, til at komme med yderligere oplysende spørgsmål, oplysende fakta, oplysende indlæg.
Allerførst med hensyn til det, ministeren sagde, noterede jeg mig, at ministeren syntes, det var et fint princip, men når ministeren så afviser forslaget, må det jo betyde, at ministeren indimellem bryder sine principper.
Det er det nok heller ikke, men indimellem må vi i Folketinget også tage os af de sager, som har betydning for en relativt lille del af befolkningen, for når vi laver lovgivning, kommer det til at ramme mange forskellige. Når hr. René Skau Björnsson ikke mener, at de professionelle boksere skal fritages, og henviser til en rapport fra Indenrigsministeriet, kan jeg nævne, at rapporten stammer fra 1977.
Når man kontakter Sundhedsstyrelsen i dag, får man at vide, at udviklingen har ændret sig siden 1977, og at man derfor måske kunne indstille en ny holdning, hvis det var det.
Men lad os kigge på problemstillingen.
Den socialdemokratiske ordfører var inde på spørgsmålet
om, hvorvidt det, hvis man fjernede aldersgrænserne, så ikke længere ville være administrativt nemt at afgøre nogle ting. Jeg må sige, at der er det min personlige holdning, at ting ikke skal være administrativt nemme for myndighederne, hvis det betyder, at det bliver svært for borgerne at gøre de ting, som de ønsker sig, og der ikke er andre saglige begrundelser end den administrative lethed.
Til hr. Ole Sohn: Jeg har været inde på spørgsmålet omkring nævninge og domsmænd.
Til hr. Egil Møller vil jeg blot sige, at spørgsmålet omkring den kriminelle lavalder har vi slet ikke været inde på i dette forslag, og det er et helt andet forslag, som jeg slet ikke vil inddrage i debatten her.
Til hr. Ole M. Nielsen kan jeg blot sige, at vi faktisk mener, at det at udføre vagtvirksomhed, som det er defineret i forhold til alderskravet, er noget, hvor man som kunde skal vurdere den person, der står som indehaver af vagtvirksomhedsfirmaet, og skal vælge, om man har tiltro til vedkommende eller ej.
Hvis man mener, at en 22-årig kan klare den opgave, og man som kunde vil overlade sine værdier til vedkommende, er det vigtigere, end om vedkommende har den rigtige alder eller ej.
Og med hensyn til spørgsmålet omkring præster er der faktisk en sjældent brugt dispensationsregel, og hvis jeg husker ret - og det må være på mit ansvar - er biskoppen i Haderslev ordineret efter denne dispensationsregel.
Når vi har fremsat forslaget, er det ud fra den principielle tankegang, at vi mener, at myndighedsalderen er den rigtige alder at gå efter.
Vi har sagt, at det er kravet.
Dér mener vi, at folk er myndige til bl.a. at stemme og stille op til dette Ting, og dermed må de også være myndige til at tage ansvaret for deres gerninger og være myndige til at udøve den virksomhed, de ønsker, forudsat at de har de kvaliteter, der skal til.
Så er der nogle områder, hvor vi endda kunne sætte spørgsmålstegn ved, om det f.eks. er rimeligt, at der ikke for taxachauffører er højere erfaringskrav, end der er i dag.
Det er en del af den debat, som vi gerne vil forsøge at få rejst under udvalgsarbejdet.
Vi håber, at de mange positive tilkendegivelser vil betyde, at vi også får fjernet nogle af alderskravene, sådan at vi sender det signal fra udvalgsarbejdet efter dette beslutningsforslag, at der vil blive kigget kritisk på alderskravene, at det vil blive nemmere for både unge og ældre at fortsætte i de erhverv, som de ønsker, sådan at vi får en større frihed til den enkelte borger. Jeg takker for de mange positive ord.